Foto's: 'Pikkewyne' stel dieretuinbesoekers teleur - Maroela Media
Die pikkewyne wat by die dieretuin te sien was (Foto: Weibo)
Besoekers aan 'n dieretuin in China was baie teleurgesteld toe hulle dié park besoek het om "seldsame pikkewyne van die Suidpool" te sien.
Die nuwe Guishan-dieretuin in Yulin City het 'n spesiale "pikkewyn-uitstalling" bemark en dit het aanvanklik baie belowend gelyk. Toegangskaartjies het 15 Chinese yuan (ongeveer R31) gekos en inwoners het na die dieretuin gestroom om die pikkewyne te sien, berig Weibo.
By die dieretuin aangekom, was hulle egter baie teleurgesteld toe daar net plastiek opblaas-pikkewyne op hulle gewag het.
Die enigste ander diere wat by die "dieretuin" te sien was, was hoenders, eende en skilpaaie. Een van die skilpaaie was in 'n glaskas en is bemark as 'n "gelukkige skilpad" – en besoekers is aangemoedig om hul geld vir die skilpad te gee.
Talle van die besoekers wou 'n terugbetaling hê, maar die dieretuin was nie gewillig of in staat om die terugbetaling te doen nie. Verskeie verwarde besoekers het verslae huis toe gekeer.
Foto's van die geleentheid is op sosiale media gedeel en dit was ook in die nuushooftrekke in China.
Dis boonop nie die eerste keer wat mense deur dieretuine mislei is nie. 'n Dieretuin in Henan, ook in China, het in 2013 'n harige hond, 'n Tibettaanse mastiff, bemark as "'n leeu uit Afrika". Dieselfde dieretuin het ook 'n hond voorgehou as 'n wolf en 'n wit jakkals as 'n luiperd.